ΓΡΑΠΤΗ ΕΡΩΤΗΣΗ P-1220/96 υποβολή: Luisa Todini (UPE) προς την Επιτροπή (10 Μαΐου 1996)

Θέμα: Πυρηνικός σταθμός του Τσερνομπίλ

Λαμβάνοντας υπόψη το ψήφισμα του Ευρωπαϊκού Κοινοβουλίου σχετικά με την δεκάτη επέτειο της καταστροφής του Τσερνομπίλ (Β4-0472/96), την πυρκαϊά που ξέσπασε στο Τσερνομπίλ στις 23 Απριλίου 1996, και το ατύχημα που προξένησε διαφυγή ραδιενεργού υλικού τη νύκτα μεταξύ της Πέμπτης 25 και της Παρασκευής 26 Απριλίου 1996, ερωτάται η Επιτροπή:

1. Ποιά συγκεκριμένα μέτρα προτίθεται να λάβει η Ευρωπαϊκή Ένωση για να περιορισθεί η έκταση της ζημίας στον πληθυσμό και το περιβάλλον;

2. Ποιά είναι τα στοιχεία και οι εκτιμήσεις για την καταστροφή που προξενήθηκε στο περιβάλλον καθώς και για τις επιπτώσεις στην υγεία των πληθυσμών που επλήγησαν ύστερα από τα συμβάντα των τελευταίων αυτών ημερών;

3. Ποιά είναι τα στοιχεία και οι εκτιμήσεις σχετικά με τη διασκόρπιση ραδιενεργών ουσιών εξαιτίας της καύσεως και της μεταφοράς δια του ανέμου σε ακτίνα εκατοντάδων χιλιομέτρων από το σημείο της καταστροφής;

Απάντηση της κ. Bjerregaard εξ ονόματος της Επιτροπής (7 Ιουνίου 1996)

1. Δεν ζητήθηκε συνδρομή της Κοινότητας για τα συμβάντα της περιόδου στην οποία αναφέρεται το Αξιότιμο Μέλος του Κοινοβουλίου. Στο πλαίσιο της ερευνητικής δράσης του τέταρτου προγράμματος-πλαισίου στον τομέα της προστασίας από τις ακτινοβολίες δρομολογήθηκαν φέτος έξι έργα συνεργασίας και πριν από το τέλος του τρέχοντος έτους αναμένεται να ολοκληρωθεί η διαπραγμάτευση ορισμένων ακόμη έργων μεταξύ των οποίων συγκαταλέγονται προτάσεις που υποβλήθηκαν για το πρόγραμμα COPERNICUS. Αφορούν την αποκατάσταση του περιβάλλοντος, τη διαχείριση καταστάσεων εκτάκτου ανάγκης και τις επιπτώσεις του ατυχήματος του Τσερνομπίλ του 1986 στην υγεία.

Πέραν τούτου, η Επιτροπή ασχολείται με τη θέση σε εφαρμογή του συναινετικού μνημονίου που εξέδωσε η ομάδα των 7 πλέον βιομηχανοποιημένων χωρών, το οποίο προβλέπει κλείσιμο των δύο εν λειτουργία αντιδραστήρων του Τσερνομπίλ μέχρι το 2000.

2. Η Επιτροπή δεν έλαβε καμμία πληροφορία σχετικά με τη διαφυγή ραδιενέργειας τη νύκτα της 25ης προς την 26η Απριλίου 1996. Την 24η Απριλίου, όμως, κατά την αντικατάσταση φίλτρων καθαρισμού των αποβλήτων του εξαερισμού της σαρκοφάγου η οποία περικλείει ό,τι απομένει από τον καταστραφέντα το 1986 αντιδραστήρα, σημειώθηκε διαφυγή ραδιενέργειας προς τέσσερις αίθουσες. Από τα στοιχεία που διαθέτει η Κοινότητα προκύπτει ότι δεν σημειώθηκε έκλυση στο περιβάλλον ούτε αξιοσημείωτη έκθεση του προσωπικού. Το ατύχημα αυτό οφείλεται σε ελλειπή τήρηση των προβλεπομένων διαδικασιών αλλαγής φίλτρου και χαρακτηρίστηκε ως ατύχημα επιπέδου 1, το οποίο αντιστοιχεί στο χαμηλότερο επίπεδο της διεθνούς κλίμακας πυρηνικών συμβάντων του Διεθνούς Οργανισμού Ατομικής Ενέργειας.

Όσον αφορά την πυρκαϊά της 23ης Απριλίου 1996, αυτή εκδηλώθηκε σε τμήματα της ζώνης αποκλεισμού των 30 χιλιομέτρων γύρω από το Τσερνομπίλ και δεν απείλησε τις εγκαταστάσεις του πυρηνικού σταθμού. Αναφέρθηκε ότι, όπως ήταν επόμενο, τα σωματίδια καπνού μετέφεραν ραδιενεργούς ρύπους. Αν και δεν ελήφθησαν στοιχεία σχετικά με το επίπεδο της ρύπανσης, είναι σαφές ότι η ραδιενέργεια στην περίπτωση αυτή ήταν μηδαμινή σε σχέση με την εκλυθείσα κατά το ατύχημα του 1986 και ότι είχε πιθανότατα μόνον τοπικές επιπτώσεις.

3. Υπό τις συνθήκες αυτές, μία μοντελοποίηση του διασκορπισμού της ραδιενέργειας θα ήταν χρήσιμη μόνο για τη γύρω από τον σταθμό περιοχή και θα απαιτούσε αναλυτικά τοπικά δεδομένα. Η ανίχνευση της ρύπανσης αυτής στην Κοινότητα θεωρείται απίθανη και όντως, η Επιτροπή δεν έχει λάβει καμμία σχετική αναφορά.